钦定古今图书集成/明伦汇编/氏族典/第528卷 > 《禹州志》 > 郭嘉
## 钦定古今图书集成/明伦汇编/氏族典/第528卷 > 《禹州志》 > 郭嘉

按《魏志郭嘉传》：“嘉字奉孝，颍川阳翟人也。荀彧荐嘉，
召见论天下事，表为司空军祭酒。征吕布，三战破之。
太祖欲引军还，嘉说太祖急攻之，遂禽布。从破袁绍，
绍死，又从讨谭尚于黎阳，连战数克，从定邺，又从攻
谭于南皮。冀州平，封嘉洧阳亭侯。嘉深通有算略，达
于事情。年三十八，自柳城还，疾薨，谥曰贞侯。子奕嗣。”
奕为太子文学，早薨，子深嗣。深薨，子猎嗣。〈注〉《世语》曰：
“嘉孙敞，字泰中，有才识，位散骑常侍。”